Cum sincerrima nostri recommendacione promptissimum in singulis animum obsequendj. Arbitramur paternitatem vestram reuerendissimam non latere, reuerendissime pater, qualiter sanctissimus dominus apostolicus hiis presertim temporibus sua pastoralj cura ac exquisita quidem prouidencia omnes orthodoxe fidei principes ad concordie et pacis tranquillitatem totis viribus nititur adhortari et bella ciuilia, que cristiano populo plurimum sunt nociua, pro posse conatur exstirpare, vt eo oportunius, illis sic ad concordie vnionem reuocatis et nihil aduersi timentibus, possit expedicionem suam contra inimicissimos Thurcos, fidei catholice aduersarios, cum omni maturitate dirigere. Quare, reuerendissime pater, hec et similia ante oculos mentis assidua quidem meditacione reuoluentes id procurare pro vestris auctoritate et gratia dignemini, quod Deo acceptum et patrie vestre, cui preestis, noueritis omne proficuum et salutare, pensantes animo autem (?) quomodo fama loquax iam pene terris innotuit circumquaque vicinis. Quod si paternitas vestra reuerendissima diligenter et sollerter se interponeret in causa, que vertitur inter magnificum virum magistrum ordinis ex vna et Rigensium partibus (!) ex altera, tota ista iam inueterata sedicio de facili possit ad vnionem et concordiam reuocari. Optamus idcirco, reuerendissime pater, pacem et tranquillitatem inter magistrum ordinis et Rigenses memoratos, nec minus inter paternitatem vestram reuerendissimam atque suam sponsam sanctam ecclesiam Rigensem, iam multis temporibus diuinis officiis et suis debitis obsequiis viduatam, perswadere. Mittimus insuper paternitati vestre reuerendissime copiam cuiusdam breuis apostolici domino archiepiscopo Vpsalensi transmissi presentibus interclusam, ex qua lacius intelligetis, que sit intencio ipsius summi pontificis, inducentis ipsum dominum archiepiscopum Vpsaliensem ad componenda federa pacis inter regem Dacie et dominum Stenonem, regni nostri gubernatorem, qui pariformiter similia breuia apostolica sub consimilj exhortacione iam receperunt. Ne igitur quomodolibet culpa aliqua, qua minus expedicio huiusmodi contra prelibatos immanissimos Thurcos suum debitum sorciatur effectum, paternitati vestre reverendissime quomodolibet imputetur, omnia in saniorem partem, auxiliante Domino, qui vos ecclesie sue prefecit pastorem, per paternitatem vestram reuerendissimam optamus reformari et ad optatum tranquillitatis exitum procurari, quam summo ecclesie pastori cum humillimo deuocionis studio ad exaltacionem et ereccionem ecclesie sue sancte attencius commendamus. Datum die octaua mensis octobris anno 1490.